Sending – NG Kerk Thabazimbi
Ons gemeente se storie
2018 Seronga, Botswana uitreik
Vroeg die oggend van 7 Julie 2018 staan 3 voertuie van ons gemeentelede volgepak langs die pad na Lephalale en ons bid in die koue oggendure saam dat God ons sal beskerm op die pad, waar ons oppad is na Ds. Freddie en sy vrou Lesley in Seronga. Die grenspos by Martin's Drift is nie te besig nie en ons is spoedig oppad na Palapye waar ons by Oom Gawie en Tannie Magda aansluit vir regte padkos-ontbyt, een van vele langs-die-pad-etes. Ons bestemming vir dag 1 is Maun waar ons by Delon en Lizette van Zyl oornag en soos konings ontvang word.
Dag 2 ry ons van Maun na Shakawe op 'n onmoontlike teerpad, slaggat op slaggat vir 300km. Die pont by Shakawe help ons vining oor die Okavango rivier en dan die laaste 80km op 'n ongemaklike grondpad tot by Seronga.
Dit is altyd lekker om by Ds. Freddie en Lesley aan te kom omdat dit voel soos familie. Afpak en uitpak aan sakke en sakke komberse en klere wat ons saamneem vir die behoeftiges in Seronga gebeur so saam met kamp opslaan en nesskrop voordat almal vroegerig inkruip na die lang dag.
Ons is in Seronga om te help met instandhouding van die sendingstasie en ook om vir Ds. Freddie, Lesley, Gomolemo en die res van die span te bemoedig waar hulle hard werk ver van hulle mense en met erge aanslae teen hulle. Ons boodskap aan hulle is dat indien hulle in God geanker bly, soos 'n boom se wortels hom anker, sal hulle goeie vrugte dra vir die mense van Seronga, Botswana en Angola, waar hulle werk.
Elke dag na oggendgodsdiens spring ons aan die werk en installeer 3 nuwe deure, hekke, diefwerings, 'n groot plafon en 'n waterpomp om water uit die delta na die tenks te pomp. Ons help om die elektriese heining te herstel terwyl die dames die komberse en klere reg toor met naald en garing en sorg om die honger te stil. Laatmiddag het ons die voorreg om ons Here se Skepping op die water te beleef wanneer die Afrika-son in al sy glorie oor die delta sak en die Bontvisvanger tussen seekoeie en krokodille induik om 'n vissie te vang…en ons besef die Here is hier teenwoordig…en ons bid dat die mense van Botswana sal besef wie Hy werklik is.
Vyf werksdae later begin ons terugtog huistoe, om en deur 1000de slaggate tot op Maun, sonder moeilikheid of teëspoed deur die grens, veilig tot in Thabazimbi.
Dankie vir elkeen wat bygedra het tot die sukses van hierdie uitreik: Tom en Rachel Miller, Pieter en Lesley Keay, Gawie en Magda Jordaan, Henk, Megan, Francois en (die regte) Marco Brits, Dr. Tinus en (die ander) Marco Benade en aan elkeen wat ons in hulle gebede gedra het.
Alle eer aan ons Here dat Hy ons gelei het, dat Hy ons beskerm het, dat Hy ons in siekte bygestaan het, dat Hy ons die geleentheid gegee het om uit te reik na ander en dat ons Hom mag ken.
NG Gemeente Thabazimbi Getuienisaksie
2018 Barry en Coreen de Waal terugkeer na SA
Daar is so baie "hoe's"in ons lewe op hierdie stadium van BEZ – Belgische Evangelische Zending.
– Hoe sê jy dankie?
– Hoe neem jy afskeid na 17 jaar?
– Hoe onderskei jy wat om saam terug te neem?
– Hoe skakel jy weer in aan die anderkant?
– Hoe gaan jy voort met die res van jou lewe?
Ons klink kompleet soos twee uile.
Wat het ons geleer in hierdie afgelope 17 jaar?
– Dat onse Liewe Heer gister en vandag en môre dieselfde is en sal wees.
– Dat Hy Getrou is en altyd getrou sal bly.
– Dat liefdesdiens nooit gemeet en terugbetaal kan word nie.
– Dat Hy wie ons geroep het, het ons ook van dag tot dag gelei, ondersteun, gedra, bekwaam gemaak, en die verlange na geliefdes ,en bekommernisse, sagter gemaak met verloop van tyd.
– Dat Christenwees jou nie vrywaar van swaarkry, dood of beproewing nie.
– Dat die lewe kosbaar is en so kort.
– Dat NIKS maar net vanselfsprekend is nie!
Hoe voel ons op hierdie oomblik van binne?
– Ons voel oneindig bevoorregd om hier te kon wees vir al die jare.
– Bevoorregd om al die pragtige mense te kon leer ken wêreldwyd.
– Geseënd oor ervaringe wat ons kon opdoen, geleenthede wat ons gehad het om dinge te kon sien en te ervaar en te waardeer.
– Ryk aan geweldige getuienisse en lieflike gesprekke en eindelose grappe rondom hierdie ou lang tafel in Nortonhuis.
– Dat afskeid nooit maklik is nie, dat jy nuwe aanpassings liefs wil vermy en dat daar 'n berg voor ons lê.
– 'n Geweldige groot dankbaarheid teenoor ons Hemelse Vader.
– Ons wil Hom loof en prys vir Sy oneindige genade oor ons.
– Vir ons Gemeente in Sherwood, De Duin gemeente, die Gemeente van Petrusburg, Stilbaai, Thabazimbi, en alle ander individue en vriende…… – dankie dat julle so getrou vir ons gebid en ondersteun het finansieel en op ALLE ander gebiede om dit vir ons moontlik te kon maak om hier te kon wees vir so lank.
– Nou het aftree-ouderdom gekom.
– Nou word 'n "container" hier voor Nortonhuis in die straat geplaas op 15 Mei, wat gevul gaan word met net die mooiste herinneringe om vatbaar saam te neem, die ander word voelbaar saamgeneem in ons harte.
– Vliegtuigkaartjies na Suid-Afrika op 28 Junie.
– Dan gaan JULLE ALMAL VIR ONS KOM KUIER op Pearly Beach in Suid-Afrika!
– Die Heer was weereens so getrou om vir ons te voorsien van 'n huis by die see, omtrent 2 uur se ry vanaf Kaapstad.
– Dan glo ons dat Hy ons weer gaan lei, gaan gebruik daar in die kerkie op Pearly Beach en ook om op 'n baie kleiner skaal voort te gaan met ons gasvryheidsbediening! Ons Loof en Prys Hom daarvoor.
– Dat alles goed sal gaan op alle gebiede met ons terugkeer na Suid-Afrika.
– Vir die BEZ wat ook nou in 'n oorgangsfase is – vir leiding en wysheid.
– Vir ons Gemeente hier in Schaarbeek, die Bethel Kerk. Dat die gemeentetal sal groei. Vir krag en sterkte en wysheid vir ons voorganger hier, Gottlieb Blokland en vir sy gesin. Vir die werk wat hier deur ons gemeente in Schaarbeek gedoen word, ook onder die daklose en vlugtelinge.
Groete en liefde van hart tot hart,
Barry en Coreen de Vaal
Ons bankbesonderhede bly nog dieselfde:
ING Bank: Bernardus en Cornelia de Vaal
BE19 3101 5853 9112
ABSA Bank: Cornelia de Vaal
2017 Sendelinge Voorbidding
2017 Sending voorbidding – Japan
2017 Getuienisaksie 12 – 14 Mei
Die naweek van 12-14 Mei het van die sendelinge wat deur ons Gemeente onsersteun word ons besoek en van hulle uitreike in die verskillende dele kom vertel.
HJ en Dalene Cronje van Noeniesput diep in die Kalahari en Drienie Lombard van Borgenhout in België was die besoekers.